Un pézzu di Sassari véccia

Cant’anni bèddi si ni sò andadi,
e si vi pènsu chi marincunìa!

Sassari véccia, e ca nò la vó bè?
Ca nò dizi ch’è sèmpri ginïósa
cun tant’usanzi antighi bè allugadi?
Basthan’a funtumalla Li Trè Rè,
li Grémi, li Parài, li Candaréri
cu li bandéri di tanti curòri,
li grazi manni di Nósthru Signòri
i la géisgia di Santu Purinari.

– Tèmpu maru – èdda dizi – ipassadiru.
E si s’ipassa è sèmpri risurana.
Da Cabudòru finz’a La Duana
d’isthrinti tu ni vèdi umbè umbè,
triddì punzud’assai
chi si suffri di gaddi sò duròri.
Nò pórtha più tuchè e nè barrètti,
isciall’amprósi e tùnighi di saia.
Zappadorìna ancóra, èdda è zibiri.
Tèmpi luntani sò, d’althra vicciaia
li còssi, li raccàri e li cugliètti,
li giai a firà lana i li gianniri.

Sassari véccia nò si dazi brasgia,
e di lu nóbu pògu è lu migliòri,
nè abbàsthani a vidélla appizzinnada
un bar e un caffè, pòghi vidrini,
una vaggiana in gòlf e in iscappini
fèima i la gianna i l’ara di Li Còssi.
Inchibi di tuguri èdda n’à tanti,
miséria, maradì e triburìa.
Si migliurèggia è sóru foramànu,
si tu ni bóghi abà Santu Nigóra,
Upim, la Fuci cu Lu Marianu.

Di dugna mari chi Déiu li manda
è rassignada e suffri che una santa,
ma di litranghi pògu n’agguanta,
e tórthu d’òmu nò ni barïèggia.
Pari mattagna e invèci è tutta córi.
S’à due mèri di pani, una è pa tè.

Inchibi giòssu, affacc’a via Frigaglia
(via Decimariu mi’, nùmaru dézi),
sèmpri cu la timórïa
d’assé inguddida da Lu Marianu,
candu chisthu sarà più mannittéddu
(Déiu li dògghia vida e dugna bè),
v’è una fètta di casa undì nascisi
e vi passési la mé pizzinnìa.
Ahi chissu pézzu di Sassari véccia
cu li ribicchi di Santu Nigóra,
li mascharadi, li pruzzissiòni,
cu l’acchètta maséda di La Pia,
mi n’à lassadu di suipiri in córi!